“કોણ છે અટાણે વાળું ટાણે પણ સખ નથી લેવા દેતા…!! મોઢામાંથી ફાટતા શું જોર પડે છે??” અંદરથી કાંતાનો કર્કશ અવાજ કુતરા ભાત વીંખતા હોય એમ આવ્યો. ઘડીક તો હરજીને પાછા વળી જવાનું મન થયું જોકે આમ એની પત્ની નબુએ ચોખ્ખી ના પાડી હતી પણ તોય એનો જીવ નો રહ્યો.આખા ગામમાં પોતે હરખ કરી આવ્યોને સગા ભાઈને પેંડા ના આપે તો એના મનખામાં ધૂળ પડી કહેવાય. એટલે ચોરી છુપી થી એક પેંડાનું પડીકું કોઈને ખબર ના પડે એમ પહેરણના ખિસ્સામાં નાંખીને ઘરેથી નીકળી ગયો અને બાજુમાં જ સગા ભાઈની ડેલી હતી અને આવીને ઉભો રહી ગયો હતો. સગો ભાઈ થોડો મટી જવાનો હતો.